EΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ Προοπτικές και προτεραιότητες της διαδικασίας Συνάντησης Ασίας-Ευρώπης (ASEM) για τη νέα δεκαετία

EΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

Προοπτικές και προτεραιότητες της διαδικασίας Συνάντησης Ασίας-Ευρώπης ASEM για τη νέα δεκαετία

ΣΥΝΟΠΤΙΚΗ ΠΑΡΟΥΣΙΑΣΗ

Οι εξελίξεις από την πρώτη Συνάντηση Ασίας-Ευρώπης στη Μπανγκόκ το 1996 προέβαλαν την αλληλεξάρτηση μεταξύ των δύο περιοχών μας, και την σημασία που έχει η διαδικασία ASEM για τη βελτίωση του διαλόγου και της συνεργασίας μεταξύ της Ασίας και της Ευρώπης. Η τρίτη συνάντηση κορυφής της ASEM στη Σεούλ τον Οκτώβριο 2000 είναι κρίσιμη δεδομένου ότι πρέπει να συμβάλει στην προώθηση της διαδικασίας κατά τρόπο που να εξυπηρετεί τα συμφέροντα των πολιτών μας, καθώς και να καθορίσει το ρόλο της διαδικασίας ASEM για την επόμενη δεκαετία. Το παρόν έγγραφο προτείνει συστάσεις για τις βασικές προοπτικές και προτεραιότητες για τις οποίες θα δεσμευτεί η διαδικασία ASEM στη Σεούλ και μετέπειτα.

Σύμφωνα με τις αποφάσεις που λήφθηκαν στις συναντήσεις κορυφής της Μπανγκόκ και του Λονδίνου, η διαδικασία ASEM έχει ήδη στο ενεργητικό της σημαντικές επιτυχίες, με τον ενεργό και εποικοδομητικό διάλογο που έχει αναπτυχθεί στους τρεις πυλώνες των πολιτικών, οικονομικών και χρηματοπιστωτικών, καθώς και των πολιτιστικών και πνευματικών θεμάτων. Οι εταίροι πρέπει να συνεχίσουν να στηρίζονται στον άτυπο και πολυδιάστατο χαρακτήρα της καθώς και στη συμμετοχή υψηλού επιπέδου που χαρακτηρίζει τη διαδικασία ASEM. Ωστόσο υπάρχουν σημαντικές προκλήσεις που πρέπει να αντιμετωπιστούν - όπως να εξασφαλιστεί η πρόοδος της διαδικασίας σε καθέναν από τους τρεις πυλώνες της, ενισχύοντας τους δεσμούς μεταξύ της Ασίας και της Ευρώπης και ανταποκρινόμενη στις προσδοκίες των εταίρων που δεν συμμετέχουν ακόμη σ'αυτήν. Όσον αφορά το μέλλον, οι βασικές προοπτικές της διαδικασίας ASEM πρέπει ουσιαστικά να είναι οι ίδιες με εκείνες που είχαν καθοριστεί κατά τις δύο πρώτες συναντήσεις κορυφής.

Κατά τον καθορισμό των προτεραιοτήτων της ASEM για το μέλλον, γίνεται διάκριση μεταξύ, αφενός, των γενικών προτεραιοτήτων και, αφετέρου, των ειδικών προτεραιοτήτων που απαιτούν βραχυπρόθεσμες δράσεις. Προτείνονται γενικές προτεραιότητες για καθέναν από τους τρεις πυλώνες, οι οποίες στηρίζονται κατά γενικό κανόνα στις τρέχουσες εργασίες της διαδικασίας ASEM. Οι προτεραιότητες στηρίζονται στα κεκτημένα της διαδικασίας και στον στόχο εμβάθυνσης των σχέσεων μεταξύ των δύο περιοχών μας. Το δυναμικό της ASEM ως άτυπο φόρουμ ανταλλαγής απόψεων στο πολιτιστικό και πνευματικό επίπεδο μεταξύ των δύο περιοχών μας και, κατά πιο συγκεκριμένο τρόπο, ως φόρουμ που συμβάλλει στην αμοιβαία κατανόηση θεμάτων πολιτικής και ασφάλειας, οικονομικών, χρηματοπιστωτικών και κοινωνικών θεμάτων, μέσα σε ένα ευρύτερο πνευματικό και πολιτιστικό πλαίσιο. Αυτές οι προτεραιότητες πρέπει να ενσωματωθούν στο αναπροσαρμοσμένο πλαίσιο συνεργασίας Ασίας-Ευρώπης που θα υιοθετηθεί στη Σεούλ, και το οποίο θα καθορίσει τις γενικές παραμέτρους της διαδικασίας ASEM για την επόμενη δεκαετία.

Επιπλέον, προτείνονται πέντε ειδικές προτεραιότητες προς υιοθέτηση στην ASEM III : ενισχυμένη ανταλλαγή απόψεων για θέματα περιφερειακής και παγκόσμιας ασφάλειας. καλύτερη και πιο συγκεκριμένη συνεργασία όσον αφορά τα αποτελέσματά της σχετικά με το εμπόριο και τα οικονομικά θέματα, η οποία θα περιλαμβάνει και το διάλογο για τα ζητήματα κοινωνικής πολιτικής. δημιουργία δικτύων και συνεργασία στον τομέα της προστασίας των καταναλωτών, και πιθανή διεύρυνση της συνεργασίας στη διαδικασία ASEM.

1. εισαγωγη

Η Συνάντηση Ασίας-Ευρώπης (ASEM) ξεκίνησε με τη συνάντηση κορυφής της Μπανγκόκ το Μάρτιο 1996. Οι αρχηγοί κρατών και κυβερνήσεων της Ασίας και της Ευρώπης και ο Πρόεδρος της Ευρωπαϊκής Επιτροπής δεσμεύθηκαν με τη νέα διαδικασία διαλόγου και συνεργασίας με στόχο την ανάπτυξη νέων δεσμών μεταξύ των δύο περιοχών. Στόχος της διαδικασίας ASEM είναι να οικοδομήσει μια ευρεία εταιρική σχέση, που θα συγκεντρώνει ισότιμα μέλη, με την προώθηση των τριών πυλώνων του πολιτικού διαλόγου, της εμβάθυνσης των οικονομικών σχέσεων και της ενίσχυσης των πολιτιστικών δεσμών μεταξύ των λαών. Δέκα ασιατικά κράτη [1], τα δεκαπέντε κράτη μέλη της ΕΕ και η Ευρωπαϊκή Επιτροπή συμμετέχουν στην διαδικασία.

[1] Μπρουνέι, Κίνα, Ινδονησία, Ιαπωνία, Νότια Κορέα, Μαλαισία, Φιλιππίνες, Σιγκαπούρη, Ταϊλάνδη και Βιετνάμ.

Παρόλο που ασχολήθηκε κυρίως με το πρόβλημα της οικονομικής και χρηματοοικονομικής κρίσης στην Ασία, η δεύτερη συνάντηση κορυφής της ASEM στο Λονδίνο τον Απρίλιο 1998 επιβεβαίωσε τη δέσμευση της Ευρώπης στην Ασία και την εμπιστοσύνη της στην ικανότητα οικονομικής ανάκαμψης της Ασίας. Η συνάντηση κορυφής, αντιμετωπίζοντας αυτήν την πρόκληση, αναγνώρισε τη σημασία της συνεργασίας μεταξύ των δύο περιοχών μας και υπεσχέθη, αντιδρώντας στην κρίση, να διατηρήσει τις ροές του εμπορίου και των επενδύσεων. Οι αρχηγοί των κυβερνήσεων εξέφρασαν την ανυπομονησία τους για την εμβάθυνση της εταιρικής σχέσης και δήλωσαν την εμπιστοσύνη τους στην οικονομική ανάκαμψη που άρχισε τώρα να γίνεται πιο ορατή.

Η πρόκληση της τρίτης συνάντησης κορυφής στη Σεούλ θα είναι να επιβεβαιωθεί και να αναπτυχθεί η σημασία αυτής της εταιρικής σχέσης μεταξύ των δύο περιοχών μας, και να διατηρηθούν η δυναμική και η συνάφειά της, ώστε να εξουδετερωθεί οποιοδήποτε συναίσθημα "κόπωσης" στη διαδικασία ASEM. Η ASEM III θα καθορίσει τις βασικές προτεραιότητες και τις προοπτικές που θα μπορούσαν να προβλέψουν η Ασία και η Ευρώπη ως ισότιμοι εταίροι για την πρώτη δεκαετία του νέου αιώνα. Η προσεχής συνάντηση κορυφής προσφέρει έτσι μία εξαιρετική ευκαιρία απολογισμού των προηγούμενων υλοποιήσεων με στόχο την αντιμετώπιση του μέλλοντος.

Οι εξελίξεις από τη συνάντηση κορυφής της Μπανγκόκ υπογράμμισαν την αμοιβαία αλληλεξάρτηση των δύο περιοχών μας. Στον πολιτικό τομέα, η Ασία και η Ευρώπη μπορούν να αναπτύξουν έναν κοινό στόχο προώθησης της ειρήνης και της σταθερότητας στα σημεία εκείνα των αντίστοιχων περιοχών μας όπου οι συγκρούσεις αποτελούν πηγή αμοιβαίας ανησυχίας. Στον οικονομικό τομέα, η βιώσιμη ανάπτυξη στην Ασία η οποία αρχίζει σήμερα να διαφαίνεται, θα έχει θετική επίδραση στην ανάπτυξη της παγκόσμιας οικονομίας γενικότερα και της Ευρώπης ειδικότερα. Οι ασιατικοί εταίροι της ASEM αντιπροσωπεύουν το 31,5 % του παγκόσμιου πληθυσμού, παράγουν το 18,9 % του παγκόσμιου ΑΕΠ, αντιπροσωπεύουν το 24,7 % των παγκόσμιων εξαγωγών εμπορευμάτων (15,9 % των υπηρεσιών) και το 17,5 % των παγκόσμιων εισαγωγών εμπορευμάτων (22,5 % των υπηρεσιών) και παράγουν το 7,5 % των εκροών άμεσων ξένων επενδύσεων απορροφώντας το 14,5 % των εισροών άμεσων ξένων επενδύσεων. [2] Στο πολιτιστικό επίπεδο, η μεγαλύτερη ευαισθητοποίηση σε ζητήματα που αφορούν την περιοχή των εταίρων και η ανάπτυξη απευθείας επαφών μεταξύ των δύο περιοχών μας θα συμβάλουν σημαντικά στην υλοποίηση του στόχου αμοιβαίας κατανόησης διευκολύνοντας παράλληλα τις πολιτικές και οικονομικές ανταλλαγές.

[2] Στοιχεία για το 1998 (Πηγή : Γενική Διεύθυνση Εμπορίου, Δεκέμβριος 1999).

Τον Ιούνιο 1997, ενόψει της προετοιμασίας της δεύτερης συνάντησης κορυφής της ASEM στο Λονδίνο, η Ευρωπαϊκή Επιτροπή παρουσίασε ένα έγγραφο εργασίας για τη διαδικασία ASEM, στο οποίο προτείνονταν οι ειδικές προοπτικές και προτεραιότητες [3] για την Ένωση. Το σημερινό έγγραφο έχει ως στόχο να επανεξετάσει και να ενημερώσει αυτήν την ανάλυση καθώς και να προτείνει προτάσεις για βασικές προοπτικές και προτεραιότητες που θα μπορέσει να εξετάσει η διαδικασία ASEM στη Σεούλ και μετέπειτα. Η συνάντηση κορυφής προσφέρει την ευκαιρία για αξιολόγηση και ενίσχυση της σχέσης Ασίας-Ευρώπης στην κατάσταση μετά την κρίση και στην εποχή της παγκοσμιοποίησης των διεθνών σχέσεων.

[3] SEC (97) 1239, 26 Ιουνίου 1997. Μπορεί να γίνει επίσης αναφορά στην ανακοίνωση της Επιτροπής "Προς μία νέα Ασιατική Στρατηγική" (COM (94) 314, 13 Ιουλίου 1994), η οποία αν και προηγείτο της πρωτοβουλίας ASEM, ανήγγειλε ωστόσο ορισμένα από τα σημαντικά στοιχεία της.

2. υλοποιησεις και προκλησεισ

Όσον αφορά τους στόχους που καθορίστηκαν στις προηγούμενες συναντήσεις κορυφής, η διαδικασία ASEM έχει ήδη αποδειχθεί χρήσιμη. Καθιερώθηκε μεταξύ των δύο περιοχών μας ένας εποικοδομητικός και ενεργός διάλογος υψηλού επιπέδου, με επίκεντρο τις συνεδριάσεις ανά διετία των αρχηγών κρατών και κυβερνήσεων. Ο διάλογος αυτός υποστηρίζεται από τις τακτικές συνεδριάσεις των Υπουργών Εξωτερικών, Οικονομικών και Οικονομίας [4]. Οι ανώτεροι υπάλληλοι των Υπουργείων Εξωτερικών, Οικονομίας και Οικονομικών Υποθέσεων συναντιούνται τακτικά ενώ ο επιχειρηματικός τομέας συναντιέται ετησίως στο πλαίσιο του Επιχειρηματικού Φόρουμ της ASEM.

[4] Οι Υπουργοί Εξωτερικών της ASEM συναντήθηκαν το Φεβρουάριο 1997 στη Σιγκαπούρη και το Μάρτιο 1999 στο Βερολίνο, οι Υπουργοί Οικονομικών το Σεπτέμβριο 1997 στην Μπανγκόκ και τον Ιανουάριο 1999 στην Φρανκφούρτη, και οι Υπουργοί Οικονομίας τον Οκτώβριο 1997 στην Ιαπωνία και τον Οκτώβριο 1999 στο Βερολίνο. Επιπλέον, μία Υπουργική Διάσκεψη για την Επιστήμη και την Τεχνολογία έλαβε χώρα στο Πεκίνο τον Οκτώβριο 1999. Το παράρτημα 1 περιλαμβάνει λεπτομερέστερη περιγραφή της διαδικασίας όπως έχει αναπτυχθεί μέχρι σήμερα, ενώ το παράρτημα 2 δείχνει την σχέση της διαδικασίας ASEM με άλλες τρέχουσες συνομιλίες.

Ο διάλογος σχετικά με πολιτικά θέματα κοινού ενδιαφέροντος αναπτύχθηκε σε όλα τα επίπεδα : συναντήσεις κορυφής, υπουργικές συναντήσεις και συνεδριάσεις ανωτέρων υπαλλήλων. Επιπλέον, τα άτυπα σεμινάρια, τα εργαστήρια και τα συμπόσια, που οργανώνονται από τους διαφόρους εταίρους της ASEM ή από το Ίδρυμα Ασίας-Ευρώπης, ασχολήθηκαν με διάφορα θέματα όπως τα δικαιώματα του ανθρώπου, η παγκοσμιοποίηση και άλλα ζητήματα που αφορούν τις διεθνείς σχέσεις.

Στον οικονομικό και χρηματοοικονομικό τομέα, καθιερώθηκε συνεχής διάλογος μεταξύ υπουργών και ανωτέρων υπαλλήλων για θέματα όπως το εμπόριο, οι επενδύσεις και ο ΠΟΕ, και για θέματα τα οποία αφορούν την μακροοικονομική πολιτική και την εποπτεία του χρηματοοικονομικού τομέα. Αυτός ο διάλογος συμπληρώθηκε από την εφαρμογή δύο σημαντικών σχεδίων δράσης (για την διευκόλυνση του εμπορίου και την προώθηση των επενδύσεων), με συνεδριάσεις και συμπόσια για θέματα όπως οι υποδομές και οι ΜΜΕ, με την δημιουργία διευθύνσεων στο Διαδίκτυο που είναι εύκολα προσβάσιμες στο κοινό [5] και με την εντατική συνεργασία μεταξύ τελωνειακών υπαλλήλων.

[5] Για περισσότερες πληροφορίες όσον αφορά τους κανονισμούς σχετικά με τις επενδύσεις βλ. διεύθυνση διαδικτύου: http://www.asem.vie.net και για πληροφορίες σχετικά με τις δυνατότητες επενδύσεων βλ. διεύθυνση: http://www.asemconnect.sg .

Αντιδρώντας στην οικονομική και χρηματοοικονομική κρίση στην Ασία, η συνάντηση κορυφής του Λονδίνου ανέπτυξε μία ουσιαστική και ειλικρινή συζήτηση για την κρίση αυτή και τις επιπτώσεις της στις σχέσεις Ασίας-Ευρώπης. Οι αρχηγοί των κυβερνήσεων ανέλαβαν τη δέσμευση να διατηρήσουν ανοικτές τις αγορές τους αντιμετωπίζοντας τις προστατευτικές πιέσεις που μπορούν να προκύψουν από αυτή την κρίση (the ASEM Trade and Investment Pledge), και συμφώνησαν να δημιουργήσουν ένα ταμείο καταπιστευμάτων για την παροχή της αναγκαίας τεχνικής εμπειρογνωμοσύνης ώστε να μπορούν να επιλύονται τα χρηματοοικονομικά και κοινωνικά προβλήματα που προκύπτουν από την κρίση. Συμφώνησαν επίσης να δημιουργήσουν ένα Ευρωπαϊκό Δίκτυο Χρηματοοικονομικής Εμπειρογνωμοσύνης (EFEX) το οποίο θα αποσκοπεί στον προσδιορισμό εμπειρογνωμόνων υψηλού επιπέδου τόσο στον ιδιωτικό όσο και στο δημόσιο τομέα που θα χρησιμοποιούνται από τους ασιάτες εταίρους.

Στον τομέα του περιβάλλοντος και της τεχνολογίας, έλαβε χώρα μια Υπουργική Διάσκεψη ASEM για την Επιστήμη και την Τεχνολογία στο Πεκίνο που αποτέλεσε τη βάση για την εγκαινίαση νέων συνεταιριστικών δραστηριοτήτων ώστε να προωθηθούν οι επιστημονικές επαφές μεταξύ των δύο περιοχών, να βελτιωθεί η ανταλλαγή πληροφοριών, να στηριχθεί η ελεύθερη διακίνηση ιδεών μεταξύ επιστημονικών κοινοτήτων και η δημιουργία δικτύων μεταξύ ερευνητών, καθώς και για να προωθηθούν οι εταιρικές σχέσεις πανεπιστημίων / βιομηχανίας [6].

[6] Διεύθυνση διαδικτύου όσον αφορά τη συνεργασία επιστήμης και τεχνολογίας της ASEM : http://www.cordis.lu/asem/home.html.

Στον τομέα του περιβάλλοντος, δημιουργήθηκε ένα Κέντρο Περιβαλλοντικής Τεχνολογίας Ασίας-Ευρώπης (AEETC) στην Μπανγκόκ για την προώθηση της συνεργασίας σε περιβαλλοντικές δραστηριότητες έρευνας και ανάπτυξης.

Στον πολιτιστικό και πνευματικό τομέα, το Ίδρυμα Ασίας-Ευρώπης στη Σιγκαπούρη υποστήριξε ένα ευρύ πρόγραμμα συνδιασκέψεων και δραστηριοτήτων μεταξύ των δικτύων που αποσκοπούν στην προώθηση της αμοιβαίας κατανόησης και των επαφών μεταξύ των λαών των δύο περιοχών. Επιπλέον, εγκαινιάστηκε σειρά πρωτοβουλιών μεταξύ των δικτύων και διαλόγων από ατομικούς εταίρους της ASEM σε διάφορους τομείς όπως η ευημερία των παιδιών, η πολιτιστική κληρονομιά και η κοινωνικοοικονομική πολιτική.

Επιδιώκοντας να καθορίσει τις βασικές παραμέτρους της διαδικασίας ASEM, η συνάντηση κορυφής του Λονδίνου υιοθέτησε το πλαίσιο συνεργασίας Ασίας-Ευρώπης το οποίο καθορίζει τους βασικούς στόχους και τις προτεραιότητες της διαδικασίας ASEM. Επίσης με αυτό το πνεύμα η δεύτερη συνάντηση του Λονδίνου εγκαινίασε την Ομάδα οραματισμού Ασίας-Ευρώπης η οποία θα αντιμετωπίζει τις μεσοπρόθεσμες έως μακροπρόθεσμες προοπτικές των σχέσεων Ασίας-Ευρώπης την προσεχή δεκαετία. Η έκθεση της Ομάδας οραματισμού [7] παρουσιάστηκε στους Υπουργούς Εξωτερικών το Μάρτιο 1999, και θα συζητηθεί στη συνάντηση κορυφής της Σεούλ.

[7] Το πλήρες κείμενο της έκθεσης βρίσκεται στη διεύθυνση : http://www.mofat.go.kr/aevg.

Επιπλέον, φαίνεται ότι η διαδικασία ASEM συνέπεσε με την ανάγκη περιφερειακού διαλόγου και συνεργασίας με την Ασία. Η τρίτη άτυπη συνάντηση κορυφής "ASEAN συν Τρεις" στη Μανίλα το Νοέμβριο 1999 δημιούργησε ισχυρότερη βάση διαλόγου μεταξύ της ASEAN και των βορειο-ανατολικών ασιατικών εταίρων (Κίνα, Ιαπωνία και Κορέα), ενώ παρείχε επίσης την ευκαιρία για την πρώτη συνάντηση κορυφής που έλαβε χώρα μεταξύ Κίνας, Ιαπωνίας και Κορέας.

Εκτός από την επίσημη διαδικασία ASEM, οι ομάδες της κοινωνίας πολιτών οργάνωσαν επίσης σειρά γεγονότων και δικτύων που εμπνέονται από το πνεύμα της νέας εταιρικής σχέσης που δημιουργήθηκε από τους αρχηγούς των κυβερνήσεών μας. Αυτό οδήγησε για παράδειγμα σε επαφές μεταξύ ΜΚΟ από την Ευρώπη και την Ασία, στο περιθώριο των συναντήσεων κορυφής της Μπανγκόκ και του Λονδίνου. Είναι σημαντικό να ακουστούν τα αποτελέσματα αυτών των συναντήσεων στην "επίσημη" διαδικασία ASEM, έτσι ώστε να ενισχυθεί το πεδίο και η ένταση του διαλόγου της κοινωνίας πολιτών μεταξύ των δύο περιοχών μας σε ευρύ φάσμα τομέων.

Γενικά, επομένως, η διαδικασία ASEM ήταν σε θέση να ανταποκριθεί αποτελεσματικά στις προσδοκίες υψηλού επιπέδου των αρχηγών κρατών και κυβερνήσεων. Αλλά υπάρχουν ακόμη πολλές προκλήσεις. Ειδικότερα, υπάρχει ακόμα ο κίνδυνος να χάσει τη δυναμική της η διαδικασία αυτή αν δεν μπορεί να διατηρήσει και να επιβεβαιώσει τη συνάφειά της με τα δημόσια και επιχειρηματικά συμφέροντα. Η συνάντηση κορυφής της ASEM στη Σεούλ θα είναι επομένως ιδιαίτερα σημαντική στο ότι θα εξασφαλίσει τη δυνατότητα της διαδικασίας ASEM να σημειώνει υγιή πρόοδο σε καθέναν από τους τρεις πυλώνες που προβλέφθηκαν το 1996. Ο πολιτικός μας διάλογος, στηριζόμενος στον άτυπο χαρακτήρα του, πρέπει να συνεχίσει να συμβάλει στην κατανόηση μεταξύ των εταίρων όσον αφορά ένα ευρύ φάσμα πολιτικών θεμάτων, και θεμάτων ασφαλείας και πολιτικής, και ακόμα σε τομείς όπου μπορούν να διαφέρουν οι απόψεις μας. Ο οικονομικός διάλογος και η συνεργασία πρέπει να έχουν αυθεντικό αντίκτυπο στις συνθήκες εμπορίου και επενδύσεων που επικρατούν για τους οικονομικούς φορείς μας. Τα πολιτιστικά και πνευματικά δίκτυα πρέπει να συμβάλουν στην ευρύτερη και βαθύτερη κατανόηση της σημασίας που έχουν οι σχέσεις Ασίας-Ευρώπης για το ευρύ κοινό. Η αντιμετώπιση αυτών των προκλήσεων θα είναι ουσιαστική για να εξασφαλιστεί το ενδιαφέρον του κοινού και για να υποστηριχθεί η διαδικασία ASEM, ειδικότερα από την επιχειρηματική κοινότητα που περιμένει συγκεκριμένα αποτελέσματα από τα ενισχυμένα σχέδια δράσης για το εμπόριο και τις επενδύσεις.

Αυτές οι πρωτοβουλίες κατέληξαν σε μεγάλο αριθμό δραστηριοτήτων που οργάνωσαν από κοινού οι εταίροι της ASEM με δική τους πρωτοβουλία και δικό τους κόστος [8]. Επομένως, η διαχείριση της διαδικασίας ASEM γίνεται όλο και πιο σημαντική κυρίως για να αποτραπεί το σύνδρομο "κόπωσης του φόρουμ" (πρόβλημα το οποίο δεν αφορά μόνον την ASEM). Πρέπει να επιδιώξουμε την προστιθέμενη αξία και να ελαχιστοποιήσουμε την πιθανή αλληλοεπικάλυψη με τους διμερείς και πολυμερείς διαλόγους και να φροντίσουμε για την πλήρη διασφάλιση των συμφερόντων και της δέσμευσης όλων των συμμετεχόντων στη διαδικασία, με τη συνάφεια, την εστίαση και τα συγκεκριμένα αποτελέσματα των δραστηριοτήτων μας. Και πρέπει ειδικότερα να εξασφαλίσουμε την πλήρη υποστήριξη της κοινής γνώμης για την εργασία μας.

[8] Η "Μήτρα των δραστηριοτήτων ASEM", ένα ανεπίσημο έγγραφο που ενημερώνεται τακτικά από την Επιτροπή, περιγράφει σε 39 σελίδες τις πολλαπλές δραστηριότητες της ASEM.

3. μελλοντικεσ προοπτικεσ και προτεραιοτητεσ

Το έγγραφο εργασίας της Επιτροπής του Ιουλίου 1997 έχει ήδη προσδιορίσει αριθμό βασικών προοπτικών για τη διαδικασία ASEM. Σ'αυτό το έγγραφο αναφέρεται ότι το πραγματικό πλεονέκτημα της ASEM βρίσκεται στον άτυπο χαρακτήρα της (διάλογος και όχι διαπραγματεύσεις), στον πολυδιάστατο χαρακτήρα της (που αφορά εξίσου τις πολιτικές, οικονομικές και πολιτιστικές πτυχές) και στο υψηλό της επίπεδο (πρόκειται για το μοναδικό φόρουμ αρχηγών των κυβερνήσεων που συνδέει τις δύο περιοχές μας).

Αυτό οδηγεί στην υπόθεση ότι το βασικό συγκριτικό πλεονέκτημα της ASEM βρίσκεται στην ικανότητά της να τονώνει και να διευκολύνει την εργασία σε διμερή και πολυμερή φόρουμ, να προωθεί τον διάλογο και την κατανόηση σε περιοχές όπου οι απόψεις μας μπορεί να διαφέρουν, και να προβλέπει εντατική συνεργασία σε τομείς όπου είναι δυνατό να υπάρξει σύγκλιση απόψεων. Τονίστηκε επίσης ότι η ASEM, ως εταιρική σχέση μεταξύ ισότιμων μελών, δεν πρέπει να δίνει μεγάλη σημασία σε δραστηριότητες οι οποίες αφορούν κυρίως την παροχή βοήθειας.

Αυτές οι προοπτικές ισχύουν ακόμη σήμερα. Αλλά η νέα πρόκληση που αντιμετωπίζουν οι σχέσεις Ασίας-Ευρώπης (για παράδειγμα στο πλαίσιο της παγκοσμιοποίησης), προϋποθέτει ότι πρέπει να δοθεί ιδιαίτερη έμφαση στο δυναμικό της ΑSEM ως φόρουμ για τον άτυπο διάλογο, και να χρησιμοποιεί αυτό το φόρουμ για την προώθηση της κατανόησης μεταξύ των δύο περιοχών. Σήμερα, περισσότερο από ποτέ, είναι σημαντικό να ενισχυθεί αυτή η αμοιβαία κατανόηση όσον αφορά τα θέματα πολιτικής και ασφαλείας, τα οικονομικά, χρηματοοικονομικά και κοινωνικά ζητήματα και σε ένα ευρύτερο πολιτιστικό και πνευματικό πλαίσιο που αφορά απευθείας τους πολίτες των δύο περιοχών μας.

Θα είναι επίσης σημαντικό να εξετασθεί πώς και πότε μπορεί να διευρυνθεί η συμμετοχή στη διαδικασία ASEM. Ο διάλογος με την Ασία που δεν θα περιλαμβάνει στην ασιατική συνιστώσα του ένα σημαντικό στοιχείο αυτής της περιοχής, δεν μπορεί να είναι πλήρως εποικοδομητικός και είναι σκόπιμο να εξετάσουν οι ασιάτες εταίροι μας τις δυνατότητες διεύρυνσης της ασιατικής παρουσίας στην ASEM καθώς και να ανταποκριθούν στις προσδοκίες της Νότιας Ασίας και της Αυστραλασίας. Από ευρωπαϊκής πλευράς, πρέπει να επιβεβαιώσουμε το ότι η Ευρωπαϊκή Ένωση, ως Ένωση, θα παραμείνει στην καρδιά της διαδικασίας δεδομένου ότι οι στόχοι της διαδικασίας ASEM αποτελούν ουσιαστική μέριμνα για την Ένωση. Όταν διευρυνθεί η ΕΕ στο προσεχές μέλλον, τα νέα κράτη μέλη θα παίξουν επίσης πλήρως το ρόλο τους ως εταίροι της ASEM, όπως θα συμβεί εξάλλου και για άλλες πτυχές των εξωτερικών σχέσεων της Ένωσης.

Επιπλέον, η σημασία της ευαισθητοποίησης της κοινής γνώμης για να στηρίξει την βαθύτερη σχέση μεταξύ των δύο περιοχών μας, απαιτεί να δοθεί ιδιαίτερη προσοχή σε δραστηριότητες που συνδέονται άμεσα με το ευρύτερο κοινό (συμπεριλαμβανομένων, για παράδειγμα, δραστηριοτήτων στον τομέα της εκπαίδευσης, των πολιτιστικών θεμάτων και της κατανόησης και ευαισθητοποίησης του κοινού σε επιστημονικά θέματα). Ο διάλογος μεταξύ των κοινοβουλίων μας πρέπει επίσης να ενισχυθεί (συμπεριλαμβανομένου του Ευρωπαϊκού Κοινοβουλίου καθώς και των εθνικών κοινοβουλίων) [9]. Επίσης, πρέπει να ενθαρρυνθεί περαιτέρω η ενεργός ανάμιξη της κοινωνίας των πολιτών στον διάλογο μεταξύ των δύο περιοχών μας.

[9] Μία ενθαρρυντική πρωτοβουλία ως προς αυτό είναι η συνεδρίαση των νέων κοινοβουλευτικών που οργάνωσε η ASEF, συμπεριλαμβανομένης μιας πρώτης συνάντησης στο Σέμπου/Φιλιππίνες το Νοέμβριο 1998 και μιας δεύτερης συνεδρίασης που θα λάβει χώρα στη Λισσαβόνα τον Απρίλιο 2000.

Αυτές οι γενικές προοπτικές οι οποίες προβάλλουν ειδικότερα το συγκριτικό πλεονέκτημα της διαδικασίας ASEM με βάση τον άτυπο και πολυδιάστατο χαρακτήρα της καθώς και τον ηγετικό ρόλο υψηλού επιπέδου που έχει αναλάβει, πρέπει να κατευθύνει τη μέριμνά μας για τις ειδικές προτεραιότητες που πρέπει να εξετάσει η διαδικασία ASEM την προσεχή δεκαετία.

Σε γενικές γραμμές, τα κυριότερα θέματα προτεραιότητας που πρέπει να εξετάσει η διαδικασία ASEM έχουν ήδη καθορισθεί με τις αποφάσεις που έχουν ληφθεί στις συναντήσεις κορυφής της Μπανγκόκ και του Λονδίνου. Το πλαίσιο συνεργασίας Ασίας-Ευρώπης που υιοθετήθηκε στη συνάντηση κορυφής του Λονδίνου, ασχολήθηκε λεπτομερέστερα με ορισμένες ειδικές προτεραιότητες, και η έκθεση της Ομάδας οραματισμού Ασίας-Ευρώπης περιλαμβάνει επίσης μια σειρά από ενδιαφέρουσες συστάσεις για πιο μακροπρόθεσμες προοπτικές. Έχει ήδη αναφερθεί στο Λονδίνο ότι το πλαίσιο συνεργασίας πρέπει να αναπροσαρμοστεί στη συνάντηση κορυφής της Σεούλ ώστε να συμπεριληφθούν οι απόψεις των υπουργών σχετικά με τις συστάσεις της Ομάδας οραματισμού.

Λαμβάνοντας υπόψη τις προτεραιότητες που έχουν ήδη καθοριστεί και τα κυριότερα θέματα που έχουν προκύψει από τις εργασίες της Ομάδας οραματισμού και από τις αρχικές συζητήσεις μας σχετικά με αυτές, μπορεί ήδη να συσταθεί ένα φάσμα γενικών προτεραιοτήτων τις οποίες θα μπορέσει να εξετάσει η διαδικασία ASEM τα προσεχή έτη. Επιπλέον, θα είναι σημαντικό, για τη συνάντηση κορυφής της Σεούλ, να προβληθεί μικρός αριθμός συγκεκριμένων θεμάτων με προτεραιότητα στις οποίες πρέπει να δοθεί ειδική προσοχή στη συνάντηση κορυφής και τα οποία θα έχουν πραγματικό αντίκτυπο στην κοινή γνώμη υπέρ της διαδικασίας ASEM.

3.1. Γενικές προτεραιότητες

Στον πολιτικό τομέα, οι προσπάθειες της ASEM πρέπει να επικεντρωθούν σε θέματα κοινού ενδιαφέροντος, και να επιδιώξουν προοδευτικά την αμοιβαία συναίνεση, χωρίς να αποκλείουν ωστόσο κανένα θέμα εκ των προτέρων και έχοντας ως στόχο την προώθηση της αμοιβαίας κατανόησης και ευαισθητοποίησης μεταξύ των εταίρων, ειδικότερα σε τομείς στους οποίους μπορούν να διαφέρουν οι απόψεις μας. Σχετικά με αυτό, οι γενικές προτεραιότητες πρέπει να περιλαμβάνουν :

(1) εντατικοποίηση σε υπουργικό επίπεδο και σε επίπεδο ανωτέρων υπαλλήλων, του διαλόγου υψηλού επιπέδου σε περιφερειακά και διεθνή θέματα κοινού ενδιαφέροντος και σε πολιτικά θέματα που συνδέονται με το κοινό μέλλον.

(2) οργάνωση ανταλλαγής απόψεων μεταξύ των εταίρων της ASEM στο πλαίσιο των αρμοδίων διεθνών οργανισμών.

(3) ανάπτυξη του άτυπου πολιτικού διαλόγου, στον οποίο θα συμμετέχουν πανεπιστημιακοί και υπάλληλοι των δύο περιοχών με σεμινάρια και εργαστήρια της ASEM, τα οποία θα αφορούν θέματα όπως οι διεθνείς σχέσεις, η πολιτική και η οικονομία.

(4) ενίσχυση της ανάπτυξης δικτύων και διαλόγου μεταξύ των δύο περιοχών, για παράδειγμα με την προώθηση ακαδημαϊκών δικτύων και ανταλλαγών απόψεων, την προώθηση διμερών ανταλλαγών νέων υπαλλήλων και με την ενθάρρυνση του δημοσίου διαλόγου σε θέματα που αφορούν το κοινό μέλλον.

(5) προάσπιση των δικαιωμάτων του ανθρώπου, της δημοκρατίας και του κράτους δικαίου.

(6) εξέταση των παγκοσμίων προβλημάτων στα οποία η Ασία και η Ευρώπη μπορούν να συμβάλουν από κοινού με τα αντίστοιχα διεθνή φόρουμ και όπου είναι σκόπιμο να εξετάσουν τις πιθανές κοινές προσπάθειες που μπορούν να αντιμετωπίσουν βασικά θέματα. Πρέπει να δοθεί έμφαση σε τομείς στους οποίους η διαδικασία ASEM θα είναι σε θέση να προσφέρει αυθεντική προστιθέμενη αξία, συμπεριλαμβανομένων, π.χ., του διαλόγου και της συνεργασίας σε τομείς όπως το περιβάλλον (π.χ. στοιχεία όπως η βιώσιμη χρήση των δασών και των υδάτων), η καταπολέμηση της διεθνούς εγκληματικότητας, η νομιμοποίηση εσόδων από παράνομες δραστηριότητες, οι εγκληματικές δραστηριότητες κατά των γυναικών και των παιδιών, ο ρατσισμός και η ξενοφοβία, η ανταλλαγή εμπειριών σε τομείς που αφορούν την πρόληψη των συγκρούσεων και τη διατήρηση της ειρήνης, καθώς και η ενίσχυση προσπαθειών για τον έλεγχο του εμπορίου όπλων.

Πρέπει να αναφερθεί ότι η Ομάδα οραματισμού έχει ήδη προτείνει η συνάντηση κορυφής στη Σεούλ να "επιβεβαιώσει τις αρχές της χρηστής διακυβέρνησης". Η συνάντηση κορυφής πρέπει να αποτελέσει την κατάλληλη ευκαιρία για μια πολιτική δήλωση η οποία θα επιβεβαιώνει τη δέσμευση όλων των εταίρων όσον αφορά τις αρχές της χρηστής διακυβέρνησης και του κράτους δικαίου, με την προϋπόθεση βέβαια ότι αυτή η δήλωση δεν θα αντιβαίνει σε καμία περίπτωση με τις διεθνείς υποχρεώσεις.

Στον οικονομικό τομέα, οι προσπάθειες της ΑSEM πρέπει να επικεντρωθούν στην ενίσχυση της οικονομικής εταιρικής σχέσης μεταξύ των δύο περιοχών, με στόχο να βελτιωθούν οι οικονομικές και εμπορικές σχέσεις μας, να προωθηθεί η βιώσιμη και ισότιμη ανάπτυξη και να αναπτυχθεί από κοινού ο παγκόσμιος οικονομικός διάλογος. Σχετικά με αυτό, οι βασικές προτεραιότητες πρέπει να περιλαμβάνουν :

* εντατικοποίηση του διαλόγου μεταξύ Υπουργών Οικονομικών και των ανωτέρων υπαλλήλων τους, με ιδιαίτερη έμφαση στα εξής :

- συμπληρωματικές προσπάθειες υποστήριξης για την ενίσχυση του πολυμερούς ανοικτού καθεστώτος συναλλαγών που έχει ενσωματωθεί στον ΠΟΕ, ειδικότερα ως συνέχεια του Σηάτλ, για να συνεχισθεί η έναρξη πλήρων εμπορικών διαπραγματεύσεων του ΠΟΕ, και για να χρησιμοποιηθεί ο άτυπος χαρακτήρας της ASEM για να διευκολυνθεί αυτό.

- να ενισχυθούν οι εμπορικές και επενδυτικές ροές προς τις δύο κατευθύνσεις μεταξύ της Ασίας και της Ευρώπης, ιδίως μέσω της ενεργούς εφαρμογής των σχεδίων δράσης διευκόλυνσης του εμπορίου και προώθησης των επενδύσεων (TFAP και IPAP) ώστε να μειωθούν ή να εξουδετερωθούν τα εμπόδια σ'αυτούς τους τομείς. πρέπει να δοθεί ιδιαίτερη προσοχή στους βασικούς τεχνικούς φραγμούς του εμπορίου (σε τομείς όπως τα τελωνεία, τα πρότυπα και τα φυτοϋγειονομικά πρότυπα), στα εμπόδια που θα προσδιοριστούν στο πλαίσιο των δύο σχεδίων δράσης (όπως τα δικαιώματα πνευματικής και βιομηχανικής ιδιοκτησίας και οι δημόσιες προμήθειες) και στον ενεργό διάλογο σχετικά με τα πιο δαπανηρά εμπόδια των συναλλαγών και τα αποτελεσματικότερα μέτρα πολιτικής και προώθησης των επενδύσεων.

- βελτίωση του περιβάλλοντος για τη συνεργασία μεταξύ των επιχειρήσεων των δύο περιοχών, που να ανταποκρίνεται σε συγκεκριμένα θέματα που αντιμετωπίζουν οι επιχειρηματικές μας κοινότητες, και δίνοντας ιδιαίτερη προσοχή στα προβλήματα που αντιμετωπίζουν οι ΜΜΕ.

- προώθηση του διαλόγου και της συνεργασίας σε βασικούς τομείς οι οποίοι θα διαμορφώσουν τις οικονομίες μας την προσεχή δεκαετία, συμπεριλαμβανομένων για παράδειγμα των κυριοτέρων τομέων όπως οι υπηρεσίες, οι υποδομές και τα συστήματα των μεταφορών, και των τομέων προηγμένης τεχνολογίας όπως η πληροφορική και οι τηλεπικοινωνίες (συμπεριλαμβανομένου του ηλεκτρονικού εμπορίου), της αεροπορίας και του αεροδιαστήματος, της ενέργειας και του περιβάλλοντος.

* παγιοποίηση του διαλόγου μεταξύ των επιχειρήσεων των δύο περιοχών μας, υπογραμμίζοντας τον κεντρικό ρόλο που παίζει το επιχειρηματικό φόρουμ Ασίας-Ευρώπης (AEBF), ενθαρρύνοντας τη συνέχεια μέσα σ'αυτό το πλαίσιο και διευκολύνοντας τον διάλογο προς τις δύο κατευθύνσεις μεταξύ των κυβερνήσεων και των επιχειρηματικών κοινοτήτων.

* βελτίωση του διαλόγου και της συνεργασίας μεταξύ των αρμοδίων δημοσίων και ιδιωτικών φορέων στους τομείς της επιστήμης και της τεχνολογίας, για να αυξηθεί η αποτελεσματική χρήση των υπαρχόντων και νέων μέσων συντονισμού στους τομείς της επιστήμης και της τεχνολογίας και για την προώθηση της επιστημονικής συνεργασίας και της δημιουργίας γνώσεων με σκοπό να βρεθούν λύσεις στα κοινά οικονομικά και κοινωνικά προβλήματα.

* ανάπτυξη ενός διαλόγου για ευρύτερα κοινωνικο-οικονομικά θέματα τα οποία θα καθορίσουν το κοινό μας μέλλον. Θέματα γι'αυτόν τον άτυπο διάλογο, ο οποίος πρέπει επίσης να περιλαμβάνει τη συμμετοχή πανεπιστημιακών και της κοινωνίας πολιτών, περιλαμβάνουν τη βιώσιμη ανάπτυξη και την προστασία και διατήρηση του περιβάλλοντος, την απασχόληση και την κοινωνική ασφάλεια [10], τη δημόσια και εταιρική διαχείριση, την προστασία των καταναλωτών και την πολιτική ανταγωνισμού, θέματα που αφορούν την κοινωνία πληροφόρησης και τη συνδεδεμένη με το δίκτυο οικονομία, καθώς και θέματα που αφορούν την ανάπτυξη των πόλεων και τη διαχείριση.

[10] Η ίδια εμπειρία της Ευρώπης στον καθορισμό και εκσυγχρονισμό συστημάτων κοινωνικής ασφάλισης μπορεί για παράδειγμα να παρουσιάζει μεγάλο ενδιαφέρον για τους εταίρους μας στην Ασία μετά την ασιατική κρίση.

* και εντατικός διάλογος μεταξύ Υπουργών Οικονομικών και των αναπληρωτών τους, δίνοντας ιδιαίτερη έμφαση στην προώθηση του διαλόγου σχετικά με σφαιρικά χρηματοοικονομικά θέματα, την προώθηση της διαβούλευσης σε θέματα μακροοικονομικής πολιτικής, την ενίσχυση της συνεργασίας για την εποπτεία και τη ρύθμιση των χρηματοοικονομικών θεμάτων, την καταπολέμηση της νομιμοποίησης εσόδων από παράνομες δραστηριότητες και την ενίσχυση της τελωνειακής συνεργασίας. Λόγω της αλληλοεπικάλυψης των χρηματοοικονομικών και οικονομικών ζητημάτων, μπορούν να γίνονται τακτικές κοινές συνεδριάσεις αυτών των υπουργών.

Στον πολιτιστικό και πνευματικό τομέα, οι προσπάθειες της ASEM πρέπει να επικεντρώνονται στην προώθηση τακτικότερων επαφών και ενίσχυσης της ευαισθητοποίησης των λαών των δύο περιοχών μας, ώστε να μπορέσει η κοινωνία πολιτών στην Ευρώπη και στην Ασία να εκτιμήσει καλύτερα και να συζητά θέματα που επηρεάζουν το κοινό μας μέλλον, και έτσι να βοηθήσει στη δημιουργία της επιθυμητής ευελιξίας για την ανάπτυξη αυτής της διαδικασίας. Σ'αυτό το πλαίσιο, οι βασικές προτεραιότητες πρέπει να περιλαμβάνουν :

* την προώθηση του διαλόγου και της συνεργασίας στους τομείς της επιστήμης και της τεχνολογίας, του περιβάλλοντος (λαμβανομένης υπόψη της εργασίας της AEETC), των κοινωνικών επιστημών, των τεχνών και των γραμμάτων, την προώθηση των δικτύων και των ανταλλαγών μεταξύ ερευνητών και των φορέων πολιτικής, και την προστασία της πολιτιστικής κληρονομιάς.

* την ενθάρρυνση του διαλόγου και την ανάπτυξη των δικτύων μεταξύ των κοινοβουλευτικών εκπροσώπων μας και μεταξύ των ομάδων της κοινωνίας πολιτών γενικά (συμπεριλαμβανομένων των τοπικών κυβερνήσεων, των κοινωνικών εταίρων και των ΜΚΟ).

* συνέχιση της υποστήριξης και ενθάρρυνσης της ASEF ως καταλύτη για τον πολιτιστικό και πνευματικό διάλογο μεταξύ των δύο περιοχών μας, ενώ πρέπει να ενθαρρυνθεί επίσης ένας ευρέος φάσματος διάλογος της κοινωνίας πολιτών στον πολιτιστικό και πνευματικό τομέα.

Τέλος, όσον αφορά την εκπαίδευση, βασική προτεραιότητα πρέπει να είναι η βελτίωση των επαφών μας και των ανταλλαγών στον τομέα της εκπαίδευσης, συμπεριλαμβανομένων των ανταλλαγών φοιτητών και πανεπιστημιακών, τη συνεργασία μεταξύ των πανεπιστημίων και τη διευκόλυνση της ανάπτυξης ηλεκτρονικών δικτύων μεταξύ των σχολείων στις δύο περιοχές μας [11]. Αυτό θα συμπληρώνει τις προσπάθειες που καταβάλλουμε σήμερα, προωθώντας τη διαρθρωτική εκπαιδευτική συνεργασία σε διμερή και οριζόντια προγράμματα συνεργασίας με τις χώρες της Ασίας. Πρέπει να καθοριστεί ένας φιλόδοξος στόχος πολλαπλασιασμού των ανταλλαγών φοιτητών μεταξύ των δύο περιοχών μας, που θα αντανακλά τις προσπάθειες που καταβάλλουν ατομικοί εταίροι στην εντατικοποίηση των δραστηριοτήτων τους σ'αυτόν τον τομέα. Η Ομάδα οραματισμού έχει ήδη προτείνει να δοθεί ιδιαίτερη προσοχή σε προγράμματα υποτροφιών. Πρέπει επίσης να δοθεί προσοχή στις ανταλλαγές νέων επαγγελματιών και προγραμμάτων πρακτικής εξάσκησης για φοιτητές, στην ενίσχυση της διαρθρωτικής συνεργασίας μεταξύ εκπαιδευτικών ιδρυμάτων και στην προώθηση της ανάπτυξης ηλεκτρονικών δικτύων. Επιπλέον, δεν πρέπει να παραλειφθούν θέματα που αφορούν την επαγγελματική και τη συνεχή κατάρτιση.

[11] Με βάση, για παράδειγμα, τα πρότυπα που παρέχει το Πρόγραμμα πρακτικής εξάσκησης στις επιχειρήσεις Ασίας-Ευρώπης, με το νέο πρόγραμμα Ασιατικής Σύνδεσης ή με το πρόγραμμα Netd@ys που προωθεί την ανάπτυξη ηλεκτρονικών δικτύων μεταξύ των σχολείων.

3.2. Ειδικές προτεραιότητες για την ASEM III

Ενώ οι γενικές προτεραιότητες που προτείνονται ανωτέρω, μπορούν να παρέχουν τα κύρια στοιχεία για ένα ουσιαστικό πρόγραμμα εργασίας για τη διαδικασία ASEM την προσεχή δεκαετία, θα είναι σημαντικό επίσης να επιλεγεί μικρός αριθμός ειδικών προτεραιοτήτων στις οποίες θα δοθεί ιδιαίτερη έμφαση στην προσεχή συνάντηση κορυφής στη Σεούλ. Η προβολή αυτών των συγκεκριμένων θεμάτων θα εξυπηρετήσει στην εστίαση των πιθανών συγκεκριμένων αποτελεσμάτων της ίδιας συνάντησης κορυφής και στην ενίσχυση του αντίκτυπου της συνάντησης κορυφής στη κοινή γνώμη.

Μέσα στο ευρύ φάσμα προτεραιοτήτων που προτείνονται ανωτέρω, και λαμβανομένης υπόψη της εργασίας της Ομάδας οραματισμού καθώς και των συμφερόντων της ΕΕ, η Επιτροπή θα προτείνει να προσδιοριστούν πέντε βασικές προτεραιότητες για ειδική εξέταση στη συνάντηση κορυφής της Σεούλ.

Πρώτον, μπορεί να επιλεγεί στον πολιτικό πυλώνα το ειδικό δυναμικό της διαδικασίας ASEM για την προώθηση και διευκόλυνση της ανταλλαγής απόψεων και της προωθημένης αμοιβαίας κατανόησης σε θέματα που αφορούν την περιφερειακή και παγκόσμια ασφάλεια. Η αυξημένη σημασία της διάστασης της ασφάλειας, η σημασία της για τους πολίτες και η αναγνώριση αυτού του γεγονότος σε επίπεδο συνάντησης κορυφής από τους Υπουργούς Εξωτερικών και από την Ομάδα οραματισμού δικαιολογεί αυτήν την πρωτοβουλία.

Επιδιώκοντας την υλοποίηση του στόχου της παγκόσμιας ασφάλειας, η Ευρωπαϊκή Ένωση ενδιαφέρεται να αναπτύξει με τους ασιάτες εταίρους της ASEM έναν διάλογο στον τομέα της ασφάλειας ο οποίος θα συμπληρώνει την τρέχουσα εργασία τονίζοντας ιδιαιτέρως τον άτυπο χαρακτήρα της διαδικασίας ASEM, καθώς και να μοιραστεί τις αντίστοιχες περιφερειακές εμπειρίες της σε τομείς όπως η ανάλυση, ο προγραμματισμός και η κατάρτιση σε σχέση με την πρόληψη των συγκρούσεων και τη διατήρηση της ειρήνης, τη διαδικασία συμφιλίωσης, την ανθρωπιστική βοήθεια και άλλες πτυχές συνεργασίας σε θέματα ασφαλείας. Οι ανταλλαγές "νέων θεμάτων ασφαλείας" συμπεριλαμβανομένου του διεθνούς εγκλήματος και της τρομοκρατίας, της πληροφόρησης και άλλης πειρατείας ή ηλεκτρονικού πολέμου, θα είναι επίσης σημαντικές. Η υποστήριξη στα αρμόδια φόρουμ για προκαθορισμένη δράση με σκοπό να εμποδιστούν η διάδοση όπλων μαζικής καταστροφής και οι τρόποι παράδοσής τους, ενθαρρύνοντας τη συμμόρφωση σε παγκόσμιο επίπεδο με την Συνθήκη περί μη διαδόσεως των πυρηνικών όπλων, την Συνθήκη για την πλήρη απαγόρευση των πυρηνικών δοκιμών, την Σύμβαση για τα χημικά όπλα και τη Σύμβαση για τα βιολογικά όπλα μπορούν να συμπληρώσουν την ημερήσια διάταξη.

Για να γίνουν πιο αποτελεσματικές αυτές οι συζητήσεις, πρέπει να αρχίσουν σε άτυπη βάση, για παράδειγμα με σεμινάρια για τους υπαλλήλους παράλληλα με τις συνεδριάσεις ανωτέρων υπαλλήλων, και συμπεριλαμβάνοντας ίσως ειδικές συνόδους "retreat" σε επίπεδο Υπουργών Εξωτερικών. Οι ανταλλαγές προσωπικού αναλυτών και προγραμματιστών καθώς και οι άτυπες συζητήσεις των πανεπιστημιακών και των υπαλλήλων μπορούν να αποτελέσουν χρήσιμα μέσα. Η ευρωπαϊκή εμπειρία διαχείρισης των κρίσεων και δημιουργίας μη θεσμοθετημένων μηχανισμών, μπορεί να μοιραστεί και να εξεταστεί με τους ασιάτες εταίρους. Αυτές οι ανταλλαγές δεν πρέπει βέβαια να επιδιώκουν την αλληλοεπικάλυψη της εργασίας σε άλλα πολυμερή ή περιφερειακά φόρουμ, όπως τα Ηνωμένα Έθνη, ο Οργανισμός για την Ασφάλεια και τη Συνεργασία στην Ευρώπη (ΟΑΣΕ) ή το Περιφερειακό Φόρουμ της ASEAN (ARF).

Δεύτερον, σε σχέση με τον οικονομικό και χρηματοοικονομικό πυλώνα, θα είναι χρήσιμο να δοθεί ιδιαίτερη έμφαση στο διάλογο για θέματα εμπορίου και επενδύσεων, για θέματα κοινωνικοοικονομικής πολιτικής και για την περιφερειακή μακροοικονομική συνεργασία.

* Σε σχέση με το εμπόριο και τις επενδύσεις, θα είναι σημαντικό να επιδιωχθεί με όλα τα μέσα που βρίσκονται στη διάθεσή μας, η εγκαινίαση πλήρων εμπορικών διαπραγματεύσεων του ΠΟΕ με σκοπό την περαιτέρω ελευθέρωση των συναλλαγών και την ενίσχυση του συστήματος βάσει κανόνων του ΠΟΕ, και να χρησιμοποιηθεί ο άτυπος χαρακτήρας της ASEM για να διευκολυνθεί αυτό. Η πρόσφατη υπουργική διάσκεψη του ΠΟΕ στο Σηάτλ έδειξε σαφώς την ανάγκη να εμβαθυνθεί η αμοιβαία κατανόηση και να οικοδομηθούν συμμαχίες ενόψει αυτού του στόχου. Εμπνεόμενοι από την πρόσφατη απόφαση των Υπουργών Οικονομίας της ASEM να ενθαρρύνουν το σχέδιο δράσης για τη διευκόλυνση του εμπορίου (TFAP) και να θεσπίσουν μέτρα αξιολόγησης των επιδόσεων στο πλαίσιο του σχεδίου δράσης για την προώθηση των επενδύσεων (IPAP), πρέπει να συνεχίσουμε και να τονώσουμε την εργασία μας για τη διευκόλυνση και την προώθηση των ροών του εμπορίου και των επενδύσεων μεταξύ των δύο περιοχών μας καθώς και την καταπολέμηση των εμποδίων με τις πρωτοβουλίες TFAP και IPAP. Σε σχέση με τις πτυχές κοινωνικοοικονομικής πολιτικής, η πρόσφατη εμπειρία με την οικονομική και χρηματοοικονομική κρίση στην Ασία έδειξε τον κοινό χαρακτήρα των κοινωνικοοικονομικών προβλημάτων που αντιμετωπίζουν ταυτόχρονα οι βιομηχανικές χώρες και οι χώρες που βρίσκονται σε φάση εκβιομηχάνισης. Η δημόσια συζήτηση που έγινε παράλληλα με την υπουργική διάσκεψη του ΠΟΕ, υπογράμμισε επίσης τη σημασία προώθησης ενός εκτεταμένου δημοσίου διαλόγου για τις επιπτώσεις της παγκοσμιοποίησης. Είτε σε επίσημο επίπεδο ή με τον διάλογο της κοινωνίας των πολιτών, η ASEM προσφέρει το καταλληλότερο φόρουμ για την ανταλλαγή απόψεων σε κοινωνικοοικονομικά ζητήματα, που περιλαμβάνουν τις πολιτικές πτυχές των ανισορροπιών και του κοινωνικού αποκλεισμού, της φτώχειας και της ισότιμης ανάπτυξης.

* Σχετικά με την περιφερειακή μακροοικονομική συνεργασία, αποκτούν ιδιαίτερη σημασία μετά από την ασιατική κρίση η εντατικοποίηση του διαλόγου που ήδη έχει αναπτυχθεί μεταξύ των Υπουργών Οικονομικών, και η προώθηση της ανταλλαγής απόψεων και του καταμερισμού της εμπειρίας όσον αφορά τις προσπάθειές μας για την περιφερειακή συνεργασία ανταλλαγής πληροφοριών, ελέγχου και χρηματοοικονομικής εποπτείας.

Τρίτον, σε έναν κόσμο όπου οι ανησυχίες των καταναλωτών γίνονται όλο και μεγαλύτερες, μπορεί να εισαχθεί ο διάλογος των καταναλωτών μεταξύ των δύο περιοχών. Η επισιτιστική ασφάλεια για παράδειγμα αποτελεί κοινή ανησυχία που πιέζει τόσο την Ευρώπη όσο και την Ασία, και υπάρχουν και άλλα θέματα όσον αφορά την ποιότητα και την ασφάλεια των αγαθών και υπηρεσιών του καταναλωτή που ενδιαφέρουν άμεσα τους πολίτες των δύο περιοχών (και περιλαμβάνουν π.χ. ζητήματα όπως η σήμανση των προϊόντων κατανάλωσης, συμπεριλαμβανομένου του οικολογικού σήματος). Ο διάλογος και η ανάπτυξη δικτύων μεταξύ των ομάδων καταναλωτών, των εποπτικών φορέων και των νομοθετών στις δύο περιοχές, αν και δεν προϋποθέτει τη διάθεση σημαντικών επίσημων πόρων, θα μπορούσε ωστόσο να έχει ιδιαίτερο ενδιαφέρον για την ανταλλαγή των εμπειριών μας και την προώθηση της διαμεθοριακής συνεργασίας, σε έναν τομέα που έχει επίσης τεράστια σημασία για το διεθνές εμπόριο. Αυτός ο διάλογος μπορεί να συμβάλει επίσης στη δημιουργία των κατάλληλων ενώσεων σ'αυτές τις ασιατικές χώρες, όπου η παράδοση οργανώσεων καταναλωτών δεν υπάρχει ακόμα.

Τέταρτον, πρέπει να δώσουμε ιδιαίτερη σημασία στις εκπαιδευτικές ανταλλαγές. Η Ομάδα οραματισμού έχει δώσει ιδιαίτερη προσοχή σ'αυτόν τον τομέα, ενώ προετοιμάζονται ήδη ορισμένες πρωτοβουλίες, καθώς και ένα ευρύ φάσμα προγραμμάτων συνεργασίας που βρίσκονται στο στάδιο υλοποίησης σε διμερές ή υπο-περιφερειακό επίπεδο. Για να γίνει η κατάλληλη εστίαση σ'αυτό το θέμα στη συνάντηση κορυφής της Σεούλ, η Επιτροπή θα προτείνει μία πρωτοβουλία σε τρία μέρη προς εξέταση από τη συνάντηση κορυφής :

* την πολιτική δέσμευση από όλους τους εταίρους της ASEM για να αυξηθούν οι εκπαιδευτικές ανταλλαγές μεταξύ της Ασίας και της Ευρώπης, με βάση τα διμερή και ενδο-περιφερειακά προγράμματα καθώς και με βάση τις ίδιες τις δραστηριότητες της ASEM, και με στόχο, για επιπλέον υποτροφίες, να πενταπλασιαστούν οι ανταλλαγές φοιτητών μεταξύ των δύο περιοχών μας την προσεχή δεκαετία.

* την εγκαινίαση ενός προγράμματος υποτροφιών υψηλού επιπέδου ASEM. Εδώ μπορούν να χρησιμοποιηθούν τα παραδείγματα των υποτροφιών Jean Monnet, και τα προγράμματα Rhodes και Fulbright, και να επιδιωχθεί η ευαισθητοποίηση μεταξύ εκείνων που θα βρίσκονται επικεφαλής των κοινωνιών μας τα επόμενα έτη, σχετικά με την πολιτιστική, κοινωνική και επιστημονική παράδοση των δύο περιοχών μας.

* ενθάρρυνση των ανταλλαγών μεταξύ νέων επαγγελματιών με βάση τα υπάρχοντα πρότυπα.

Ως προς αυτό, οι εταίροι πρέπει να ενθαρρυνθούν να αναγγείλουν στη συνάντηση κορυφής συγκεκριμένους στόχους (με την επιφύλαξη βεβαίως των διαθέσιμων πόρων) που θα επιτρέψουν την ετήσια εξέταση των υλοποιήσεων. Η επιχειρηματική συμμετοχή στη χρηματοδότηση αυτών των προγραμμάτων πρέπει επίσης να ενθαρρυνθεί (και πιθανώς να συνδεθεί με την εσωτερική επιμόρφωση).

Πέμπτον, σε σχέση με την διεύρυνση της ΑSEM, η συνάντηση κορυφής της Σεούλ προσφέρει την ευκαιρία για να αντιμετωπιστεί η πρόκληση που είχε διατυπωθεί στην Μπανγκόκ και στο Λονδίνο και να προβλεφθεί πλήρης εταιρική σχέση μεταξύ της Ασίας και της Ευρώπης που θα συνενώνει την Ευρωπαϊκή Ένωση με τους εκπροσώπους της Ασίας συνολικά. Σύμφωνα με τις αποφάσεις που λήφθηκαν στη συνάντηση κορυφής του Λονδίνου, αυτό το ζήτημα βρίσκεται ήδη σε στάδιο εξέτασης από τους Υπουργούς Εξωτερικών, και ήδη μελετώνται ορισμένες βασικές παράμετροι για τη διεύρυνση. Ωστόσο θα είναι σημαντικό, τόσο για τη μακροπρόθεσμη συνάφεια της διαδικασίας ASEM όσο και για τη σημασία της ενώπιον της κοινής γνώμης, να συναχθούν πρακτικά συμπεράσματα γι'αυτό το θέμα στη Σεούλ. Ενώ η σημερινή "ψηφιακή ανισορροπία" δείχνει ότι η προτεραιότητα για τη διεύρυνση της ASEM υπόκειται στους σημαντικότερους υποψηφίους από ασιατικής πλευράς, ο ρόλος της Ευρωπαϊκής Ένωσης πρέπει βεβαίως να εξακολουθήσει να τονίζεται.

4. συντονισμοσ τησ διαδικασιασ ASEM

Η έκθεση της Ομάδας οραματισμού περιγράφει εν συντομία τα μέσα για την προώθηση του συντονισμού στο εσωτερικό της διαδικασίας ASEM, συμπεριλαμβανομένης της δυνατότητας δημιουργίας μιας "μικρής αλλά αποτελεσματικής" γραμματείας ASEM. Λαμβανομένου ωστόσο υπόψη του άτυπου χαρακτήρα της διαδικασίας ASEM, όπως έχει διατυπωθεί στην Μπανγκόκ και επιβεβαιωθεί στο Λονδίνο, και η βασική αξία αυτής της άτυπης προσέγγισης στην τόνωση του διαλόγου μεταξύ των δύο περιοχών μας, αυτή η τόσο θεσμική προσέγγιση φαίνεται ταυτόχρονα ακατάλληλη και αντιπαραγωγική. Επιπλέον, θα είναι σημαντικό να εξασφαλιστεί το ότι οι εταίροι της ASEM θα διατηρήσουν την πλήρη αίσθηση κυριότητας και ευθύνης για τις πρωτοβουλίες που ενδεχομένως θα προτείνουν.

Η ίδια η επιτυχία της διαδικασίας ASEM, και το αναπτυσσόμενο φάσμα θεμάτων και δραστηριοτήτων που εξετάζονται σήμερα, καθιστούν βέβαια αναγκαίο το να διευρυνθεί ο τρόπος με τον οποίο θα προβλέπονται καλύτερα ο συντονισμός, η εστίαση και η διαχείριση των δραστηριοτήτων της ASEM. Πρέπει να καταβληθεί κάθε δυνατή προσπάθεια για να επωφεληθούμε από τα υπάρχοντα κυκλώματα (ενίσχυση του ρόλου των συντονιστών και των αρμοδίων φορέων για τις επαφές, και να εκμεταλλευτούμε πλήρως τις δυνατότητες που προσφέρουν οι επικοινωνίες με ηλεκτρονικά μέσα) και να αποτραπεί ο πολλαπλασιασμός των συνεδριάσεων. Ο βασικός ρόλος των Υπουργών Εξωτερικών για το συντονισμό και τη διαχείριση της διαδικασίας ASEM πρέπει να επιβεβαιωθεί. Επίσης είναι αναγκαίο να γίνει περαιτέρω επεξεργασία αυτών των θεσμικών θεμάτων μέσα στο πλαίσιο της συνεργασίας Ασίας-Ευρώπης που θα υιοθετηθεί στη συνάντηση κορυφής της Σεούλ, και επομένως δεν είναι αναγκαίο να εξεταστούν περαιτέρω εδώ.

5. συμπερασματα

Η σημασία της Ασίας για την Ευρώπη και της Ευρώπης για την Ασία είναι αναμφισβήτητη. Οι ασιατικές χώρες, οι ομάδες όπως η Κίνα, η Ινδία, η Ιαπωνία, η Κορέα και η ASEAN είναι σημαντικοί παράγοντες της παγκόσμιας και περιφερειακής σκηνής, ενώ η περιοχή περιλαμβάνει επίσης ορισμένα από τα πιθανά σημαντικά σημεία ανάφλεξης, όπως είναι η κατάσταση της διχοτομημένης Κορεατικής Χερσονήσου, το Κασμίρ και οι Νήσοι Spratly. Οι περιοδικές εντάσεις μεταξύ της Κίνας και της Ταϊβάν απαιτούν την προσοχή της διεθνούς κοινότητας. Η Ινδονησία, που αποτελεί σημαντικό παράγοντα για την περιφερειακή σταθερότητα, είχε δημοκρατικές εκλογές αλλά αντιμετωπίζει πάντα τις δυσκολίες της μετάβασης και της διαρθρωτικής αλλαγής. Η Ευρωπαϊκή Ένωση είναι μια παγκόσμια δύναμη, βέβαια από οικονομικής πλευράς, και με την αυξημένη πολιτική βούληση να συμμετέχει ενεργά στην παγκόσμια πολιτική. Μετά τη Συνθήκη του Άμστερνταμ και τη Δήλωση του Ευρωπαϊκού Συμβουλίου της Κολωνίας οι ευρωπαίοι αρχηγοί αποφάσισαν στην πρόσφατη συνάντηση κορυφής του Ελσίνκι να προβάλουν τις οικονομικές επιδόσεις και την επιτυχία των σταθερών δημοκρατιών στην εξωτερική πολιτική της Ευρωπαϊκής Ένωσης. Παράλληλα, η ΕΕ αναγνωρίζει ότι η ευρωπαϊκή ήπειρος έχει τα δικά της πιθανά σημεία ανάφλεξης που ενδιαφέρουν την Ασία.

Συνεπώς οι εταίροι της ASEM πρέπει να παρακολουθούν από κοντά αυτό που συμβαίνει στην περιοχή του άλλου εταίρου. Από πολιτικής πλευράς και από πλευράς ασφαλείας, ο κόσμος γίνεται μικρότερος - οι κρίσεις στην μία περιοχή έχουν πιθανές επιπτώσεις πολύ μακριά. Επομένως, οφείλουμε να συνεχίσουμε την ανάπτυξη του διαλόγου και της πολιτικής συνεργασίας σε θέματα κοινού ενδιαφέροντος. Το επιχείρημα για τέτοια συνεργασία και διάλογο ενισχύεται όταν λαμβάνονται υπόψη οι παγκόσμιες απειλές (για παράδειγμα, η τρομοκρατία, η εγκληματικότητα και η διάδοση πυρηνικών όπλων). Αυτές οι ανησυχίες μπορούν να αντιμετωπιστούν αποτελεσματικότερα με την κοινή δράση. Ως προς αυτό απαιτείται μία πλήρης προσέγγιση πολιτικής, οικονομικής και ανθρωπιστικής συνεργασίας σε διάφορα επίπεδα για να εξασφαλιστεί η πρόληψη των συγκρούσεων και η διατήρηση της ειρήνης. Η ανταλλαγή σε επίπεδο της ASEM περιφερειακών εμπειριών για την αντιμετώπιση ζητημάτων ασφαλείας, μπορεί να συμβάλει στη σταθερότητα των αντίστοιχων περιοχών.

Η σημασία της Ευρώπης και της Ασίας στην παγκόσμια οικονομία, και η τρέχουσα διαδικασία παγκοσμιοποίησης, σημαίνουν ότι η ευημερία των δύο περιοχών μας είναι αλληλένδετα συνδεδεμένες. Το γεγονός ότι η Ασία σημείωνε επί μακρόν δυναμική ανάπτυξη και η ταχεία αντιμετώπιση της πρόσφατης κρίσης (που δεν αγνοεί τις τρέχουσες προκλήσεις της μεταρρύθμισης), τη μετατρέπουν σε ουσιαστικό εταίρο για την Ευρώπη. Το ίδιο βάρος της Ευρώπης στη διεθνή οικονομία, ως η μεγαλύτερη ενιαία αγορά, η μεγαλύτερη πηγή εξωτερικών άμεσων επενδύσεων, και ο μεγαλύτερος παγκόσμιος χορηγός, εκτός από τις εμπειρίες της οικονομικής και νομισματικής περιφερειακής συνεργασίας, την καθιστούν βασικό εταίρο για την Ασία.

Η οικονομική ευημερία της Ευρώπης και της Ασίας μπορεί να απειληθεί όχι μόνον από τις χρηματοοικονομικές κρίσεις αλλά και από την πολιτική αστάθεια σε απομακρυσμένες περιοχές. Η πολιτική δέσμευση της Ευρώπης στην Ασία αντανακλά όχι μόνον τα οικονομικά συμφέροντα αλλά επίσης και το κοινό συμφέρον για τη σταθερότητα καθώς και πολλές κοινές αξίες. Αυτό φάνηκε από τη συντονισμένη διεθνή αντίδραση στις ανθρωπιστικές ανάγκες που προέκυψαν κατά τις πολιτικές κρίσεις όπως του Ανατολικού Τιμόρ και της Βόρειας Κορέας. Η προσοχή που δίνει η Ευρώπη στα προβλήματα της Ασίας, αντανακλάται στη σημαντική χρηματοδοτική βοήθεια της Ιαπωνίας για την αρωγή, την ανοικοδόμηση και την ειρήνη στα Βαλκάνια που ολοκληρώθηκε με συνεισφορές άλλων ασιατικών χωρών όπως της Νότιας Κορέας και της Μαλαισίας.

Η συνεργασία μεταξύ των δύο περιοχών για την προώθηση της ειρήνης και της ευημερίας δεν θα ήταν πλήρης χωρίς τη συμμετοχή της κοινωνίας των πολιτών. Συνεπώς, η ASEM πρέπει να συνεχίσει να προωθεί τη δέσμευση μεταξύ των κοινωνιών πολιτών της Ασίας και της Ευρώπης και την αμοιβαία κατανόηση με ανταλλαγές στο πνευματικό και πολιτιστικό επίπεδο καθώς και μεταξύ των λαών, με περισσότερες υποτροφίες και ανταλλαγές φοιτητών. Η πολύτιμη εργασία που έχει ήδη αναληφθεί στους τομείς του περιβάλλοντος και της εκπαίδευσης, αποτελεί μόνον ένα από τα πολλά παραδείγματα συνεισφοράς στη διαδικασία ASEM. Επιπλέον, οι μεγαλύτερες επαφές μεταξύ μη κυβερνητικών οργανώσεων καθώς και η εμβάθυνση των πολιτιστικών ανταλλαγών θα συμβάλουν στην αμοιβαία κατανόηση μεταξύ των δύο περιοχών. Για να γίνει πιο αποτελεσματική η διαδικασία ASEM και να γνωστοποιηθεί αυτό στην κοινή γνώμη, θα ήταν χρήσιμο να αναπτυχθεί μία από κοινού στρατηγική επικοινωνίας για την ευαισθητοποίηση του κοινού. Ένα σημαντικό βήμα θα ήταν η μεγαλύτερη ευαισθητοποίηση του κοινού για την ASEM III και του εποικοδομητικού ρόλου που θα διαδραματίσει στην εμβάθυνση των σχέσεων μεταξύ των δύο περιοχών μας.

Παρόλο που η Ευρωπαϊκή Ένωση πρέπει να αντιμετωπίσει προκλήσεις όπως η Οικονομική και η Νομισματική Ένωση, η διεύρυνση, η Λεκάνη της Μεσογείου και τα Βαλκάνια, η ΕΕ θα συνεχίσει να είναι ενεργός σε αυτή τη δυναμική και περίπλοκη περιοχή που περιλαμβάνει το ήμισυ του παγκόσμιου πληθυσμού, και στην οποία, παρά την αγριότητα της οικονομικής κρίσης, υπάρχουν εντυπωσιακές προοπτικές για το μέλλον τόσο από οικονομικής όσο και από πολιτικής πλευράς. Οι προοπτικές αυξημένης ολοκλήρωσης μεταξύ των δύο περιοχών μπορούν να αποτελέσουν το επίκεντρο του διαλόγου μεταξύ των ασιατικών και ευρωπαϊκών εταίρων της ASEM, ειδικότερα αν η Ασία προβλέπει να δώσει μεγαλύτερη έμφαση στην περιφερειακή ολοκλήρωση όπως φαίνεται από την πρόσφατη συνεδρίαση "ASEAN συν Τρεις" στη Μανίλα.

Η τρίτη συνάντηση κορυφής στη Σεούλ θα καθορίσει τις βασικές κατευθύνσεις για την εταιρική σχέση Ασίας-Ευρώπης για την επόμενη δεκαετία. Αυτό το έγγραφο προτείνει πέντε ειδικές προτεραιότητες προς υιοθέτηση στη συνάντηση κορυφής - προωθημένη ανταλλαγή απόψεων για θέματα ασφαλείας. προωθημένο διάλογο και συνεργασία για το εμπόριο, την κοινωνική πολιτική και τα οικονομικά θέματα. εντατικές εκπαιδευτικές ανταλλαγές. συνεργασία στον τομέα της προστασίας των καταναλωτών και πιθανή διεύρυνση της συμμετοχής στη διαδικασία ASEM. Είναι σημαντικό η συνάντηση κορυφής να επιβεβαιώσει και να εμβαθύνει τη σχέση μεταξύ της Ασίας και της Ευρώπης και να χαράξουμε τη μελλοντική κατεύθυνση της διαδικασίας. Για την επίτευξη αυτού του στόχου, πρέπει να δίνεται συνεχώς έμφαση στον άτυπο χαρακτήρα της διαδικασίας ASEM από την οποία απορρέει το συγκριτικό της πλεονέκτημα.

Η Επιτροπή, μαζί με τα κράτη μέλη και τους ασιάτες εταίρους μας, θα συνεχίσει να διαδραματίζει πλήρως το ρόλο της στη διαδικασία αυτή.

ΠΑΡΑΡΤΗΜΑ 1

Η διαδικασία ASEM

Η συνάντηση των αρχηγών κρατών και κυβερνήσεων και του Προέδρου της Ευρωπαϊκής Επιτροπής παρέχει τη γενική κατεύθυνση και το ρυθμό αυτής της διαδικασίας. Στη συνάντηση κορυφής του Λονδίνου, συμφωνήθηκε το πλαίσιο συνεργασίας Ασίας-Ευρώπης το οποίο καθορίζει τις κυριότερες παραμέτρους της διαδικασίας ASEM.

Καθορίστηκε μία διαδικασία για να εξασφαλιστεί ο συνεχής διάλογος και η πρόοδος μεταξύ των συναντήσεων κορυφής. Ο γενικός ρόλος συντονισμού, καθώς και η αρμοδιότητα για τον πολιτικό διάλογο, ανατέθηκαν στους Υπουργούς Εξωτερικών οι οποίοι συναντώνται στα ενδιάμεσα διαστήματα μεταξύ των συναντήσεων κορυφής και τις παραμονές των συναντήσεων κορυφής. Οι Υπουργοί συναντήθηκαν το Φεβρουάριο 1997 (Σιγκαπούρη) και το Μάρτιο 1999 (Βερολίνο) και επίσης και στις δύο συναντήσεις κορυφής. Θα συναντηθούν και πάλι τις παραμονές της συνάντησης κορυφής της Σεούλ.

Οι Υπουργοί Οικονομικών συναντήθηκαν το Σεπτέμβριο 1997 (Makuhari) και τον Οκτώβριο 1999 (Βερολίνο). Θα συναντηθούν και πάλι το 2001 (στην Ασία - ο τόπος θα επιβεβαιωθεί). Συζήτησαν μεταξύ άλλων τις οικονομικές σχέσεις, τις επιπτώσεις της κρίσης, το εμπόριο, τις επενδύσεις, θέματα του ΠΟΕ και την οικονομική ανάπτυξη. Στη συνάντησή τους στο Βερολίνο παρέτειναν την εντολή της ομάδας εμπειρογνωμόνων σε θέματα επενδύσεων για δύο ακόμα έτη και υιοθέτησαν ένα έγγραφο που καθορίζει τη μελλοντική δράση για το σχέδιο δράσης διευκόλυνσης του εμπορίου. Το ετήσιο Επιχειρηματικό Φόρουμ Ασίας-Ευρώπης (AEBF) παρέχει την πλατφόρμα για την ανταλλαγή απόψεων των αντιπροσώπων του ιδιωτικού και δημοσίου τομέα, όσον αφορά ειδικότερα θέματα επενδύσεων και εμπορίου. η πέμπτη συνάντηση θα λάβει χώρα στη Βιέννη το Σεπτέμβριο 2000.

Οι Υπουργοί Οικονομίας συναντήθηκαν το Σεπτέμβριο 1997 (Μπανγκόκ) και τον Ιανουάριο 1999 (Φρανκφούρτη) και θα συναντηθούν και πάλι το 2001 (Ιαπωνία). Τα θέματα που συζητήθηκαν περιλαμβάνουν την μακροοικονομική προοπτική, τις εξελίξεις των συναλλαγματικών ισοτιμιών, την Οικονομική και Νομισματική Ένωση (ΟΝΕ) και τον χρηματοοικονομικό τομέα. Συμφώνησαν να εγκαινιάσουν πρωτοβουλίες σε θέματα τελωνειακής συνεργασίας, καταπολέμησης της νομιμοποίησης εσόδων από παράνομες δραστηριότητες και χρηματοοικονομικής εποπτείας. Οι γενικοί διευθυντές τελωνείων συναντώνται κάθε δύο έτη για να συζητούν ειδικότερα θέματα που αφορούν τις τελωνειακές διαδικασίες και την εφαρμογή.

Μία υπουργική διάσκεψη για την επιστήμη και την τεχνολογία που έλαβε χώρα τον Οκτώβριο 1999 (Πεκίνο) αποτέλεσε τη βάση για βελτιωμένη επικοινωνία και ανάπτυξη δικτύων μεταξύ των επιστημονικών κοινοτήτων των δύο περιοχών.

Η πολιτιστική διάσταση της ASEM συμβάλλει στην προώθηση των επαφών και στην ενίσχυση της αμοιβαίας κατανόησης μεταξύ των λαών μέσω ευρέος φάσματος δραστηριοτήτων, συμπεριλαμβανομένων των επικεντρωμένων εκπαιδευτικών ανταλλαγών, της ανάπτυξης δικτύων μεταξύ των εκπροσώπων της κοινωνίας πολιτών και κοινοβουλευτικών, της διατήρησης της πολιτιστικής κληρονομιάς και της βελτίωσης της ευημερίας των παιδιών. Το ίδρυμα Ασίας-Ευρώπης στη Σιγκαπούρη (ASEF), έχει ως στόχο να προωθήσει τις ανταλλαγές Ασίας-Ευρώπης στον πνευματικό, κοινωνικό και πολιτιστικό τομέα. Το Τεχνολογικό Κέντρο Ασίας-Ευρώπης (AEETC) στην Μπανγκόκ αποσκοπεί στην προώθηση της συνεργασίας σε βασικά περιβαλλοντικά θέματα.

Στις συναντήσεις σε επίπεδο κάτω του υπουργικού, οι ανώτεροι υπάλληλοι των υπουργείων εξωτερικών συναντήθηκαν πέντε φορές για να εξετάσουν πολιτικά θέματα. Επιπλέον, οι ανώτεροι υπάλληλοι για το εμπόριο και τις επενδύσεις συναντήθηκαν επίσης πέντε φορές. Οι αναπληρωτές οικονομικών συναντήθηκαν τρεις φορές για να συζητήσουν μακροοικονομικά θέματα και να προετοιμάσουν τις συναντήσεις των Υπουργών Οικονομικών. Κάτω του επιπέδου των ανωτάτων υπαλλήλων, υπάρχουν επιπλέον δέκα ομάδες εργασίας. Ενώ αυτές οι ομάδες καλύπτουν ευρύ φάσμα θεμάτων, απασχολούνται κυρίως με την εφαρμογή του σχεδίου δράσης διευκόλυνσης του εμπορίου. Μία ειδική υποστήριξη παρέχεται στη διαδικασία ASEM από τη συνάντηση των συντονιστών για την προετοιμασία γεγονότων. Οι δύο συντονιστές ΕΕ είναι η Προεδρία και η Επιτροπή. Οι ασιάτες συντονιστές εκτελούν καθήκοντα εκ περιτροπής και σήμερα συντονιστές είναι η Κορέα και η Ταϊλάνδη.

Τα βασικά χαρακτηριστικά της διαδικασίας περιλαμβάνουν :

(1) τον άτυπο χαρακτήρα της (που συμπληρώνει τις εργασίες σε διμερή και πολυμερή φόρουμ).

(2) τον πολυδιάστατο χαρακτήρα της (πολιτική, οικονομική και πολιτιστική διάσταση).

(3) την έμφαση που δίνεται στην ισότιμη εταιρική σχέση, αποφεύγοντας τη σχέση "βάσει βοήθειας" (που αναλαμβάνεται στο πλαίσιο των διμερών μας σχέσεων) υπέρ μιας γενικότερης συνεργασία διαλόγου και συνεργασίας.

(4) και την εστίαση υψηλού επιπέδου που απορρέει από τις ίδιες τις συναντήσεις κορυφής.

>ΑΝΑΦΟΡΑ ΣΕ ΓΡΑΦΗΚΟ>